เซี่ยงไฮ้คอมโพสิตปิดลบ 0.48 จุด แม้จีนไฟเขียวเชื่อมโยงการซื้อขาย
เซี่ยงไฮ้คอมโพสิตปิดลบ 0.48 จุด แม้จีนไฟเขียวเชื่อมโยงการซื้อขาย
17 ส.ค. 2559

ดัชนีเซี่ยงไฮ้คอมโพสิตตลาดหุ้นจีนปิดวันนี้ขยับลงเล้กน็อย โดยดัชนีเซี่ยงไฮ้คอมโพสิตอ่อนตัว 0.48 จุด หรือ 0.02% ปิดที่ 3,109.55 จุด ส่วนดัชนีหุ้นเสิ่นเจิ้น บวก 0.07% แตะ 10,890.69 จุด
ภายหลังจากที่ทางการจีนได้ไฟเขียวการเชื่อมโยงการซื้อขายของตลาดหุ้นฮ่องกงและตลาดหุ้นเสิ่นเจิ้น ซึ่งนักวิเคราะห์มองว่าเป็นเรื่องที่ตลาดคาดไว้อยู่แล้ว จึงไม่ส่งผลต่อภาวะการซื้อขายเท่าไรนัก
คณะรัฐมนตรีจีนแถลงเมื่อวานนี้ว่า รัฐบาลได้อนุมัติแผนการเชื่อมโยงการซื้อขายหุ้นระหว่างตลาดหุ้นเสิ่นเจิ้นและตลาดหุ้นฮ่องกงแล้ว โดยคาดว่าจะมีการทำธุรกรรมได้ภายในปลายปีนี้
นายหลี่ เค่อเฉียง นายกรัฐมนตรีจีน กล่าวว่า “การเชื่อมโยงการซื้อขายหุ้นดังกล่าวจะช่วยให้นักลงทุนสามารถแบ่งปันความสำเร็จจากการพัฒนาเศรษฐกิจในจีนแผ่นดินใหญ่และฮ่องกง และจะเป็นการกระชับความร่วมมือทางการเงิน รวมทั้งยกระดับของฮ่องกงในฐานะศูนย์กลางทางการเงิน”
ข่าวดังกล่าวไม่ได้ช่วยหนุนตลาดหุ้นจีนวันนี้มากเท่าใดนัก เนื่องจากนักวิเคราะห์บางส่วนมองว่า เงินลงทุนจากต่างประเทศอาจจะไหลเข้าสู่ตลาดหุ้นจีนแค่ในระดับปานกลาง